**SCRISOARE DE AŞTEPTĂRI**

**în procesul de recrutare pentru ocuparea a 5 (cinci) poziții de membru în Consiliul de Administrație al Companiei Naționale ``Unifarm`` S.A.**

Statul român, prin Ministerul Sănătății, în calitate de acționar unic al Companiei Naționale ``Unifarm`` S.A., cu sediul social în București, sector 1, Str. Av. Mr. Ştefan Sănătescu, nr. 48, înregistrată la Registrul Comerțului sub numărul J40/2908/1999, cod fiscal RO 11653560, deținător al 1.708.812 acțiuni, reprezentând 100% din capitalul social, a elaborat prezenta scrisoare care stabilește așteptările acționarului unic privind performanțele Companiei şi ale organelor de administrare şi conducere ale acesteia, pentru o perioada de 4 ani, 2022-2026.

Prezentul document a fost elaborat în temeiul prevederilor OUG nr. 109/2011 privind guvernanța corporativă a întreprinderilor publice, modificată și aprobată prin Legea nr. 111/2016 și ale Normelor metodologice de aplicare a OUG nr. 109/2011, cu modificările și completările ulterioare, aprobate prin HG nr. 722/2016 și reprezintă dezideratele acționarului unic, respectiv Ministerul Sănătății, pentru evoluția companiei în următorii patru ani.

Scrisoarea de așteptări va fi adusă la cunoștință candidaților aflați pe lista scurtă.

**1.Informații generale privind** **Compania Națională ``Unifarm`` S.A.**

**Compania Națională ``Unifarm`` S.A.**, denumită în continuare **Compania**, funcționează conform HG 475/2022 și a statutului propriu. Compania Națională „Unifarm” S.A. este persoană juridică română de drept privat, companie de interes strategic național, având forma juridică de societate pe acțiuni, care își desfășoară activitatea în conformitate cu legile române în vigoare, având deplina autonomie financiară și de gestiune.

**Compania** are ca principal obiect de activitate comerțul cu ridicata al produselor farmaceutice.

**2.Așteptările acționarului unic privind obiectivele Companiei pentru următorii 4 ani**

* Creșterea eficienței economice a societății;
* Îndeplinirea obligațiilor către Bugetul de stat și Bugetul asigurărilor sociale de stat;
* Lărgirea gamei de produse farmaceutice din portofoliu pentru maximizarea profitului;
* Orientarea managementului Companiei spre dezvoltarea afacerii în condiții de integritate și transparență;
* Consolidarea poziției Companiei pe piața concurențială a comercianților de produse farmaceutice și care se bazează și pe preocuparea permanentă pentru creșterea vitezei de reacție și a eficientei în asigurarea cu medicamente și produse farmaceutice solicitate de piață;
* Întărirea rolului de companie națională printr-o dezvoltare comercială și economică susținută și coerentă, prin maximizarea participării Companiei la piața concurențială din România;
* Realizarea obiectivelor de investiții în infrastructură critică, în speță modernizarea și lărgirea capacităților de depozitare a produselor farmaceutice în regim de temperatură controlată, precum şi a capacității de transport şi distribuție a produselor farmaceutice în condiții de maximă siguranță.

Pentru perioada 2022-2026, se așteptă ca îndeplinirea obiectivului principal de activitate să se efectueze cu costuri optime și în condiții de eficiență operațională și economică.

**3.Așteptările acționarului unic privind indicatorii de performanță**

Administratorii vor avea indicatori de performanță anuali stabiliți în Adunarea Generală a Acționarilor, în conformitate cu obiectivele Companiei și cu Planul de Administrare.

**4.Așteptările acționarului unic privind politica de investiții**

Principala sursă financiară de investiții a Companiei o reprezintă autofinanțarea, care poate fi completată cu împrumuturi bancare, fonduri europene nerambursabile, precum și alte surse de finanțare rezultate din mecanisme, proiecte și programe europene. Compania își fundamentează necesarul de investiții pe baza unui plan de investiții anual/multianual aprobat de Consiliul de Administrație și supus aprobării Adunării Generale a Acționarilor.

**5.Așteptările acționarului unic privind politica de dividende**

Politica de dividende / vărsăminte se va aplica în conformitate cu legislația specifică în vigoare. Compania trebuie să asigure repartizarea profitului contabil rămas după deducerea impozitului pe profit, în conformitate cu prevederile OG nr. 64/2001 cu modificările și completările ulterioare.

Acționarul unic se așteaptă ca politica de dividende să fie corelată cu îmbunătățirea performanței și reducerea costurilor. Acționarul unic se așteaptă să existe un echilibru între dividende și politica de reinvestire pentru dezvoltarea și modernizarea Companiei care reprezintă priorități.

**6.Așteptările acționarului unic privind sistemul de control intern/managerial si managementul riscului**

Consiliul de Administrație trebuie să identifice principalii indicatori de risc cu referire la activitatea Companiei și să îi monitorizeze permanent cu scopul de a reduce gradul de expunere al instituției la efectele unor riscuri inerente (economico-financiare, comerciale, juridice, patrimoniale, operaționale, etc.). În temeiul prevederilor art. 4 alin. (3) din Ordonanța Guvernului nr. 119/1999 privind controlul intern/managerial și controlul financiar preventiv, republicată, cu modificările și completările ulterioare, Compania dispune de un sistem de control intern/managerial ce permite parțial conducerii Companiei și Consiliului de Administrație să furnizeze o asigurare rezonabilă că fondurile gestionate în scopul îndeplinirii obiectivelor generale și specifice sunt utilizate în condiții de legalitate, regularitate, eficacitate, eficiență și economicitate. Aceasta declarație se întemeiază pe o apreciere realistă, corectă, completă și demnă de încredere asupra sistemului de control intern/managerial al Companiei, formulată în baza autoevaluării acestuia.

Sistemul de control intern/managerial cuprinde parțial mecanisme de autocontrol, iar aplicarea măsurilor vizează creșterea eficacității acestuia având la baza evaluarea riscurilor.

**7.Așteptările acționarului unic privind protecția mediului înconjurător**

Compania trebuie să aibă în vedere dezvoltarea unui program pe termen mediu/lung în vederea asigurării conformității cu reglementările în domeniu cu referire la protecția mediului înconjurător.

**8.Așteptările acționarului unic privind responsabilitate socială**

Compania aplică și își propune să mențină o cultură organizațională a responsabilității sociale bazată pe etică și integritate în afaceri, respect pentru drepturile partenerilor, echitate socială și economică, tehnologii prietenoase față de mediu, legalitate și climat organizațional sănătos în relațiile de muncă, transparență față de autoritățile publice, implicare în comunitate prin acțiuni de responsabilitate socială.

**9.Așteptările acționarului unic privind calitatea și siguranța produselor**

Acționarul unic este conștient de importanța strategică a Companiei precum și de calitatea siguranței și serviciilor asigurate de către aceasta către terți. În consecință, acționarul unic solicită Consiliului de Administrație să se asigure că le sunt furnizate informații în timp real cu privire la gradul de satisfacție a beneficiarilor serviciilor companiei, vederea fundamentării juste și adaptării tuturor deciziilor.

**10.Așteptările acționarului unic privind Etica și integritatea, guvernanța corporativă**

Acționarul unic se așteaptă ca salariații și administratorii să se acorde o importanță deosebită respectării Codului de Etică al Companiei care stabilește principiile și standardele de conduită și care reglementează situațiile privind conflictele de interese și incompatibilitate la nivelul Companiei, inclusiv la nivelul Consiliului de Administrație.

Având în vedere că aplicarea unor politici adecvate de audit și control intern contribuie semnificativ la buna funcționare a Companiei, se subliniază importanța sistemelor de audit și control intern. Structura de Audit intern va raporta Comitetului de Audit constituit la nivelul Consiliului de Administrație. În acest sens, Comitetul de Audit va asista Consiliul în scopul de a se asigura că in cadrul Companiei se mențin sisteme și standarde corespunzătoare de raportare financiară, audit intern și extern, control intern, conformitate și management al riscului.

**11.Așteptările acționarului unic privind comunicarea și transparența**

Consiliul de Administrație comunică cu acționarul unic prin Autoritatea Publică Tutelară-Ministerul Sănătății, pentru a asigura informarea în timp util cu privire la direcțiile strategice de acțiune ale Companiei.

**12.Așteptările acționarului unic privind Consiliul de Administrație**

Consiliul de Administrație este organizat şi funcționează conform prevederilor cuprinse în Actul Constitutiv al Companiei, în Legea nr. 31/1990 privind societățile comerciale şi în O.U.G. nr. 109/ 2011 privind guvernanța corporativă a întreprinderilor publice.

Consiliul de Administrație își desfășoară activitatea în baza Statutului Companiei Naționale “Unifarm“ S.A., înregistrat la Registrul Comerțului.

Consiliul este format din 5 membri, aleși de Adunarea Generală a Acționarilor pentru un mandat de 4 ani care poate fi reînnoit conform prevederilor cuprinse în actele normative indicate anterior.

Consiliul de administrație este condus de un președinte ales de plenul Consiliului din rândul membrilor săi. Membrii Consiliului de Administrație trebuie să îndeplinească condiții după cum urmează:

a) să fie absolvenți(te) de studii superioare economice sau juridice, absolvite cu diplomă de licență sau să fie absolvent(ă) de studii superioare de lungă durată absolvite cu diplomă;

b) să aibă experiență profesională totală de minim 10 ani acumulată în cadrul unor regii, societăți, publice sau private si/sau instituții publice;

c) să aibă experiență profesională de cel puțin 5 ani în domeniul sănătății sau competențe profesionale dovedite prin minim 5 ani de experiență în funcții de conducere în cadrul unor instituții publice/companii private;

Condițiile trebuie îndeplinite cumulativ.

Consiliul are competente pentru a îndeplini toate actele necesare Companiei, cu excepția celor rezervate de lege pentru Adunarea Generală a Acționarilor.

Administratorii își vor exercita atribuțiile cu maximă diligentă, urmărind îndeplinirea indicatorilor de performanță aprobați de Adunarea Generală a Acționarilor, conform procedurilor stabilite de O.U.G. nr.109/2011 privind guvernanța corporativă a întreprinderilor publice.

În lipsa unei decizii contrare a consiliului, administratorii trebuie să respecte cu strictețe confidențialitatea lucrărilor, a dezbaterilor şi a deciziilor luate.

Administratorii au obligația de a cunoaște şi de a respecta Codul de Etică al Companiei, gestionând eventualele conflicte de interese conform procedurilor detaliate în cuprinsul acestuia.

Consiliul de Administrație are următoarele competențe de bază, care nu pot fi delegate directorului:

-stabilirea direcțiilor principale de activitate şi de dezvoltare ale Companiei;

-stabilirea politicilor contabile şi a sistemului de control financiar, precum şi aprobarea planificării financiare;

-numirea şi revocarea directorului şi stabilirea remunerației lui;

-supravegherea activității directorului;

-pregătirea raportului anual, organizarea adunării generale a acționarilor şi implementarea hotărârilor acesteia;

-introducerea cererii pentru deschiderea procedurii insolvenței Companiei, potrivit legii nr. 85/2014 privind procedurile de prevenire a insolvenței si de insolvență;

-alte sarcini impuse de lege, statutul Companiei şi Regulamentul de funcționare al Consiliului.

Consiliul de Administrație aprobă, după caz, lunar, trimestrial sau anual politicile privind strategia de marketing, în funcție de particularitățile pieței interne şi externe.

Consiliul de Administrație reprezintă Compania în raport cu terții şi în justiție.

Consiliul de Administrație păstrează atribuția de reprezentare a Companiei în raport cu directorul.

Consiliul de Administrație înregistrează la Registrul Comerțului numele persoanelor împuternicite să reprezinte Compania. Acestea depun la Registrul Comerțului specimene de semnătură.

Membrii Consiliului de Administrație își vor exercita mandatul cu loialitate, în interesul Companiei, potrivit legii.

Administratorii sunt răspunzători de îndeplinirea tuturor obligațiilor, conform legii.

Consiliul de Administrație colaborează îndeaproape cu AGA, pentru a asigura informarea în timp util și comunicarea constantă cu acționarul cu privire la direcțiile strategice ale Companiei: transmiterea în termenele prevăzute de lege și actele administrative emise de Ministerul Sănătății a rapoartelor elaborate de Consiliul de Administrație și/sau directorul general, realizarea indicatorilor de performanță prevăzuți în contractele de mandat în vederea monitorizării acestora și a oricăror alte informații pe care acționarul le consideră necesare.

Consiliul de Administrație trebuie să continue să acorde o atenție deosebită promovării unei imagini pozitive a acesteia.

Pentru perioada de până la finalizarea mandatului, acționarul unic se așteaptă ca îndeplinirea obiectului principal de activitate al Companiei să se desfășoare în condiții de eficiență operațională și organizațională care să ducă la dezvoltarea afacerii și la îndeplinirea indicatorilor de performanță anuali stabiliți de Adunarea Generală a Acționarilor .

**13.Declarația de Intenții**

Candidații pentru funcția de administrator vor depune o Declarație de Intenții în care își vor prezenta viziunea sau programul privind dezvoltarea Companiei, raportându-se la informațiile publice despre Companie și la așteptările acționarului unic formulate în prezenta Scrisoare de Așteptări. Declarația de intenție se prezintă în scris și este parte componentă a evaluării finale a acestora pentru clasificare și numire .

**MINISTRUL SĂNĂTĂŢII**

**Prof. univ. dr. ALEXANDRU RAFILA**